KOMISIJOS REGLAMENTAS (ES) Nr. 82/2010
2010 m. sausio 28 d.
iš dalies keičiantis Reglamentą (EB) Nr. 748/2009 dėl orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašo, kuriame nurodoma kiekvieno orlaivių naudotojo administruojanti valstybė narė
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 18a straipsnio 3 dalies a punktą,
kadangi:
(1)
Direktyvoje 2003/87/EB, su pakeitimais, padarytais Direktyva 2008/101/EB (2), aviacijos veikla įtraukiama į Europos Sąjungos šiltnamio efektą sukeliančių dujų apyvartinių taršos leidimų prekybos sistemą.
(2)
Komisijos reglamente (EB) Nr. 748/2009 (3) nustatytas orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašas.
(3)
Reglamente (EB) Nr. 748/2009 sudarytu orlaivių naudotojų sąrašu siekiama sumažinti orlaivių naudotojų administracinę naštą: tam, kad kiekvienas orlaivio naudotojas žinotų, kokios valstybės narės jis yra reguliuojamas, o kiekviena valstybė narė žinotų, kuriuos orlaivių naudotojus ji turi reguliuoti, už konkretų orlaivio naudotoją atsako tik viena valstybė narė.
(4)
Įtraukimo į Europos Sąjungos apyvartinių taršos leidimų prekybos sistemą, įskaitant įsipareigojimą grąžinti leidimus, sąlyga - Direktyvos 2003/87/EB I priede nurodytos aviacijos veiklos vykdymas, o ne buvimas Komisijos reglamente (EB) Nr. 748/2009 sudarytame orlaivių naudotojų sąraše.
(5)
Daugelis orlaivių naudotojų įdarbina valdymo arba paslaugų bendroves, kad jos jų vardu sudarytų skrydžių planus ir mokėtų maršruto mokesčius. Todėl skrydžio plane dažnai nurodomas valdymo arba paslaugų bendrovės Tarptautinės civilinės aviacijos organizacijos (ICAO) kodas, nepaisant to, kad tokia bendrovė nebūtinai yra orlaivių naudotoja. Geriausias orlaivio naudotojo arba orlaivio savininko nustatymo būdas yra ICAO kodas arba registravimo ženklas skrydžio plane, todėl dažnai yra neįmanoma tiksliai nustatyti susijusio naudotojo, nebent jis pateiktų Eurokontrolei laivyno deklaraciją su jo naudojamo orlaivio duomenimis. Sudarydama atnaujintą orlaivių naudotojų sąrašą, Komisija atsižvelgė į orlaivių naudotojų ir valdymo paslaugų bendrovių pateiktas laivyno deklaracijas. Tačiau dėl to, kad buvo pateikta ne visa informacija, atnaujintame sąraše dažnai nurodomos valdymo arba paslaugų bendrovės ir orlaivių registravimo ženklai.
(6)
Todėl Reglamentą (EB) Nr. 748/2009 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 748/2009 priedas keičiamas šio reglamento priedu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 28 d.